LidanRubinov/Halacha-QA huggingface dataset:
שאלה: כוונת המצוות: א. האם אדם חילוני שמקיים מצווה, ויודע שזה מצווה אבל לא מאמין באלוקים יצא ידי כוונת המצווה? ב. האם הסיבה שאני יוצא ידי חובת מצווה כשאני נותן לאמא שלי לשתות, גם אם לא חשבתי באותו רגע שזה לשם מצווה האם זה נובע כך שבאופן אוטומטי ומודע, בצורה חלקית אדם מאמין תמיד מודע לכך שמעשיו הטובים הם מצוות האלוקים, האם זה קשור לחיי אדם המובא במשנה ברורה שאומר שאם אתה רגיל לצאת לידי קריאת שמע דאוריתא בתפילת ערבית אז יצאת גם אם לא כיוונת במודע?
תשובה: א.לא יצא, אף שיש ערך מסויים לעשיית המצוה. ב. כן. הרב אברהם פרל.
שאלה: חלום שחוזר על עצמו: ילד בן 3.5 חולם לעיתים קרובות שחרקים עולים עליו, מה הסיבה לכך, כפי שידוע לי הוא לא רואה אותם במשך היום ולא מדברים על כך. האם יש דרך לטפל בכך שזה לא יחזור על עצמו?
תשובה: תנסה להסיח דעתו של הילד מהחלום. אם זה לא יעזור צריך ללכת ליעוץ מקצועי.
שאלה: בעניין מוזיקה אחר החורבן : אם אני פוסק כמו הגרש"ז זצ"ל שמחמיר במוזיקה אחר החורבן ורוב העולם (אם לא כולו לפי איך שאני רואה) מקל בזה כרמ"א, כיצד עלי לנהוג, האם מנהג ישראל קודם לפוסק או לא?
תשובה: אתה יכול לעשות התרה על מנהגך. פנה לת"ח היודע להתיר נדר.
שאלה: לא תחנם באוניברסיטה: מה משמעות ההגדרה ההלכתית של "לא תחנם" במשמעות המילה "חן", איך אני צריך להתייחס לגויים שלומדים איתי באוניברסיטה: לא להתייחס בכלל, רק להגיד או לדבר כמו אל חברי הכתה היהודים?
תשובה: צריך להתייחס בכבוד לכל אדם אם אתה מכיר אותו, ואיסור "לא תחנם" במובן של "חן" הוא רק בגוי שאינך מכיר אותו. בכל אופן, אל תפתח קשרים חברתיים עם גויים.
שאלה: תפילין כל היום: הרב אמר שיחיד הלובש תפילין כל היום זה יוהרה כי זה רק הידור מצוה. למה זה רק הידור מצוה, האין זו המצוה עצמה, שנלך עם תפילין כל היום? וכן מה דין היחיד בהנחת תפילין כל היום במקום שלא רואים אותו?
תשובה: ה"ביאור הלכה" בסימן לח מבאר שמן התורה מספיק להניח תפילין דקה ביום בשביל לצאת ידי חובת המצוה. ומי שנשאר עם תפילין לאחר זמן זה הרי הוא מקיים מצוה, אבל אין זה חיוב. מסיבה זו אם הנך הולך בתפילין כל היום, הנך מחמיר בדבר שאינו מעיקר הדין ויש בזה חשש יוהרא. רק אם יש באותו בית-כנסת עוד מנין אנשים שנוהגים כמוך, כבר אין זו יוהרא, מפני שיש ציבור הנוהג כך.
שאלה: שכר ברכות כשלא מברכים: אני שואלת שאלה בשם בני, בן ה-8 וחצי: הוא מעוניין לדעת האם בסעודה על לחם שבה אין מברכים על כל פריט בסעודה, יש לו שכר מצווה של קיום ברכה על כל פריטי המזון, בזכות ברכת המוציא? ואם הוא יברך על פריטי הסעודה, למרות שהוא פטור, האם יקבל שכר על כל ברכה שכזו?
תשובה: אין הוא מפסיד את שכר הברכות ואסור לו לברך את שאר הברכות, שמפני חשיבותו של הלחם הכל טפל אליו.
שאלה: קיבלתי ממישהו תור בבנק: לקחתי מספר בבנק, ואז מישהו שהלך נתן לי את המספר שלו ללא שהשתמש בו, ויצא שתורי קודם לאנשים שהגיעו לפני וממתינים לתורם. האם מותר היה לי להשתמש במספר הזה, שכן הגעתי אחרי אנשים שהמספר שלהם יותר מאוחר מהמספר הזה, וזה אולי גזל זמן?
תשובה: מותר.
שאלה: לא תחנם בקימה באוטובוס: האם בלפנות מקום ישיבה באוטובוס לגויים זקנים יש משום איסור "לא תחנם"?
תשובה: מותר לקום לגוי באוטובוס.
שאלה: כוזרי בתרגום אבן שמואל: האם יש בעיה ללמוד את הכוזרי מתרגום אבן שמואל (בכריכה הלבנה), האם יש דברים שנוספו בתרגומו מהכוזרי המקורי והם לא דברי ריה"ל?
תשובה: לא ידועה לי בעיה בתרגום אבן שמואל.
שאלה: קריעה על גוש קטיף לאחר שנה: לפני שנה גורשתי מביתי בגוש קטיף. ביום שגורשתי לא עשיתי קריעה - כי לא ידעתי אם צריך או לא, ורק לאחר כמה חודשים ראיתי שאנשים עשו קריעה בבגדיהם, אבל אז חשבתי שכבר מאוחר ולא רלוונטי. ובכל זאת, זה עדיין מציק לי ואני מרגישה צורך לכך. האם אני יכולה לעשות זאת גם שנה אחרי?
תשובה: אם את יכולה להגיע למקום ממנו נשקפים חורבות גוש קטיף, (אם יש מקום כזה) תוכלי שם לקרוע.
שאלה: בגרויות ולימודים אקדמיים: רציתי לשאול את הרב בענין שיטת החינוך בציבור שלנו: א. אם מטרת לימודי החול בגיל התיכון הוא כדי להכין כלים להתקדמות בעתיד, הרי אפשר להסתדר ללא תלות במשרד החינוך, ללא תעודת בגרות וללא פסיכומטרי ע"י הקמת מוסדות לימוד אקדמיים עצמיים (כך עושים המכללות החרדיות) ואת לימודי התיכון ננצל ביותר תועלת (אינני שולל לימודי חול בתיכון)? ב.האם יש חסרון כל שהוא במכללות החרדיות ואם כן מהו?
תשובה: קשה לי להאריך, ולכן אכתוב בקיצור רב. א) א. יש ערך בלימודי החול גם בלא קשר לפרנסה. וכפי שמובא בשבת עה, א, וברמב"ם ומהר"ל נתיב התורה י"ד, ובדברי הגר"א שמי שחסרה לו חכמה חיצונית אחת, חסרים כנגד זה מאה ידות בתורה. ב. אין הכרח ללמוד לימודי חול לפי תוכנית משרד החינוך, ואפשר להקדים ללמוד קודם לימודי קודש, ואח"כ בגיל מבוגר יותר לימודי חול. אמנם יש חשש שאח"כ יקשה על מבוגר להתחיל ללמוד דברים חדשים לגמרי. ב) המכללות החרדיות טובות מאוד למקצוע שלומדים בהן, וכל מקצוע שיש אפשרות ללמוד במכללה חרדית, (כל זמן שלא נודע בבירור שהלימודים בה אינם מוצלחים) מוטב ללמוד במכללה החרדית, ששם שומרים על כללי הצניעות בצורה טובה יותר, ואף תוכנית הלימוד מתאימה יותר לאנשים נשואים. החסרון שאין שם את כל המקצועות, וכן מי שרוצה להגיע לרמות גבוהות יותר של תואר שני, שלישי ויותר, אינו יכול לעשות שם. ולכן הרוצים מקצועות אחרים או להגיע לרמה גבוהה יותר - צריכים ללמוד באוניברסיטה. והדוגמא לכך במסכת בבא בתרא נז, ב, שכאשר יש שתי דרכים, באחת יש נשים שאינם צנועות, ובשניה אין, חובה ללכת בדרך הצנועה. אבל כאשר אין שתי דרכים, אלא רק אחת שיש בה נשים שאינן צנועות, מותר ללכת בה.
שאלה: עלייה להר הבית לפני חתונה: בתי מעונינת לעלות להר הבית בבוקר לפני חתונתה. איך היא צריכה להכין עצמה לקראת העליה? בתי טרם עלתה עד כה.
תשובה: עליה להר הבית לנשים סבוכה יותר מבחינה הלכתית מאשר עלייתם של גברים, ולכן אני ממליץ שבינתיים נשים לא יעלו להר הבית אם הן מעל גיל בת-מצוה.
שאלה: ברכת כהנים עם שונא: במשנ"ב בסימן קכח סעיף י כתוב: "אבל כהן שהציבור שונאים אותו או הוא שונא את הציבור סכנה הוא לכהן אם ישא כפיו (ולכן יצא מביהכ"נ קודם רצה אם אינו יכול לכוף את יצרו ולהסיר השנאה מלבו) ועל זה תקנו לברך את עמו ישראל באהבה". מה היא הסכנה שעליה מדבר המשנ"ב, והאם היא קיימת גם אם אותו כהן שונא רק אדם אחד שנמצא בביהכ"נ?
תשובה: גורם הברכה הוא קשר בין המברך למתברך, ואם יש שנאה אין ביניהם קשר וזהו שקר כלפי שמיא. איני יודע מה הרעה הנגרמת, אבל זו רעה הבאה מן השמים על דבר זה. ולכן, אפילו אם יש שם אדם אחד ששונא, יצא אחד מהם מבית-הכנסת.
שאלה: קולמוס עם ראש מתכתי: האם מותר להשתמש בכתיבת סת"ם בקולמוס הנמכר בחנויות העשוי מראש מתכתי. ואם מותר, האם זה לכתחילה או בדיעבד, והאם לפי המקובלים זה גם מותר? האם שייך כאן הדין שנאמר לגבי השארת סכין בברכת המזון (שו"ע או"ח קפ) לגבי המתכת שבראש הקולמוס?
תשובה: החתם-סופר כותב שמן הדין אין בעיה בקולמוס העשוי ממתכת, והנוהגים בחסידות מחמירים בזה. ואין בעיה של סכין על שולחן.
שאלה: יום צחוק בעבודה: אני עובדת במקום עבודה חילוני מובהק. בעוד כמה ימים אמור להתקיים יום צחוק. מראש, נראה לי שהרמה לא תהיה לרוחי. עוד מספר דתיים במקום העבודה מתכוונים להשתתף ורואים באי השתתפותי כמחאה "דוסית". מה עליי לעשות, להגיע ליום הזה ולהתערב בקלות הדעת, או להתחמק מאותו היום?
תשובה: עדיף לא להשתתף לא בתור מחאה אלא כי זה לא מתאים לאורח החיים שלך. אני מניח שאי ההשתתפות לא תזיק להמשך עבודתך.
שאלה: אימוץ - מקובל לפי התורה?: האם אימוץ או משפחה אומנת מקובל על פי התורה, אם כן, איך זה שלא מצאנו סיפורים כאלו בתורה, במשנה, בגמרא או במקורות נוספים של היהדות?
תשובה: על בת פרעה נאמר בגמרא (מגילה יג עמוד א) שהיא נחשבת כאילו ילדה את משה רבינו וכן נאמר על מיכל בת שאול (סנהדרין יט עמוד ב) שכאילו ילדה את בני מרב אחותה והטעם לשתיהן "שכל המגדל יתום בתוך ביתו כאילו ילדו". וכן אמר רבי שמואל בר נחמני על הפסוק "עושה צדקה בכל עת" וכי אפשר לעשות צדקה כל הזמן? אלא זה המגדל יתום ויתומה בביתו (כתובות נ עמוד א). וכידוע אביי היה יתום מאב ומאם וגדל אצל רבה. כמו כן, יש דיון בפוסקים האם המגדל יתום נחשב כאילו קיים מצוות פרו ורבו.
שאלה: חזרת הש"ץ קצרה מול שקיעה: אנחנו מתפללים מנחה כ-10 דקות לפני השקיעה בערב שבת. האם עדיף להתפלל תפלה קצרה ולסיים "עלינו" עוד לפני השקיעה, או תפילה ארוכה (עם חזרת הש"ץ) הגולשת לאחר השקיעה?
תשובה: יש להתפלל מנחה כעשרים דקות לפני השקיעה, על מנת לסיים את מנחה לפני השקיעה ולקבל שבת מבעוד יום, שתוספת שבת לפי חלק מהפוסקים זו מצוה מן התורה. אם במקרה התאחרה תפילת מנחה עד סמוך לשקיעה ואין זמן, תתפללו מנחה קצרה.
שאלה: חנוכת בית כשיש תקלות: נכנסנו ב"ה לבית חדש אך התגלו בו הרבה תקלות (אינסטלציה חשמל וכו'). האם מותר לדחות את חנוכת הבית וכן את ברכת "הטוב והמטיב" בכשבועיים עד שיתוקנו אי"ה התקלות והשמחה תהיה שלמה יותר?
תשובה: ברכת "הטוב והמטיב" עיקה על הקניה, ולכן תברכו כעת. חנוכת בית אפשר לעשות יותר מאוחר.
שאלה: ערבה בת שנה בעציץ: לאחר סוכות האחרון (תשס"ו) שמתי בכוס מים את הערבה ולאחר שיצאו שורשים שתלתי בעציץ. הענפים היום נראים יפים ביותר. האם ניתן להשתמש בהם בחג הקרוב (תשס"ז) והאם יש חילוק בין היום הראשון לשאר ימים. (אגב עניין "ביום הראשון" לא רלוונטי השנה מאחר וחל בשבת)?
תשובה: אם העציץ נקוב אין כל בעיה להשתמש בערבות אלו. יש מחמירים בערבה שגדלה בעציץ שאינו נקוב, אולם לדינא אפשר להקל בשאר ימי החג. בברכת התורה והארץ הרב יהודה הלוי עמיחי
שאלה: הנחת תפילין פעם שניה במנחה: האם יש בעיה להניח תפילין פעם שניה במנחה, האם יש חשש ליוהרה, האם יש חשש למראית עין שיחשבו שלא הנחתי תפילין בשחרית?
תשובה: יש בזה חשש יוהרא אם אין מנין אנשים שעושים כך.
שאלה: רבי אלעזר אבוחצירא: אני מתייעץ עם הרב אלעזר אבוחצירא מבאר שבע, הוא מקבל ליד ביתו כאשר כותבים לו מכתב ומקפלים בתוכו שטר של כסף. ורציתי לשאול מה היחס אליו, והאם להמשיך ולהתייעץ איתו?
תשובה: כיון שידוע שיש לרב אלעזר מוסדות תורה שהוא מחזיק בהם, יש להניח שאין מטרת הכסף לצרכים אישיים. בפרט שהרב מיוחס למשפחת גדולים ואיננו בעל תשובה שמקרוב עלה לגדולה ואולי נגוע בחולשות אישיות. אמנם לא נראה לי הדרך שבה דורשים ת עבור עזרה ולא משאירים את ההחלטה ביד הנזקק. ודאי שיש בזה טעם לא טוב. אף על פי כן אני מיעץ להמשיך להתיעץ אם נראה שהעיצות טובות, כמו שמתייעצים עם רופא וגם לו משלמים. ----- הערת המערכת: קיבלנו תגובות גולשים הטוענים כי אין צורך לשלם כסף על מנת להתייעץ עם רבי אלעזר, ושכבוד הרב אינו מבקש זאת.
שאלה: הסכמת המוכר כשהחברה לא מסכימה: לפני כמה ימים הייתי זקוק לשק גדול, כמו של רשות הדואר, ופניתי לסניף הדואר בשאלה אם הם יכולים להביא לי שק אחד. בתגובה אמר פקיד הדואר כי לפי החוק אסור לו לתת לי (כי רשות הדואר לא מסכימה), אך הוא נתן לי וביקש ממני שלא יראו את זה. האם מותר לי לקחת את השק הזה, הרי רשות הדואר לא מרשה בד"כ?
תשובה: זו גנבה!.
שאלה: גר שהתגייר לשם נישואין: דוד שלי היה גוי שהתגייר כדי שלא יעשו לו בעיות עם הנישואין שלו עם דודתי, הם לא שומרים מצוות והם בעיקרון מתבוללים אבל רציתי לדעת האם דוד שלי שעבר גיור בבית דין רבני, האם הוא נחשב יהודי, או בגלל שהוא לא התגייר כדי לשמור מצוות האם הגיור לא נחשב?
תשובה: יש ספק על גיורו. אם בזמן גיורו הוא קיבל על עצמו בכנות תורה ומצוות אלא שאח"כ הוא חזר בו גיורו גיור, ודינו ככל יהודי שאינו מקיים לצערנו מצוות. גם אם המניע לגיור היה נישואין בדיעבד הגיור חל. אך אם כבר בזמן הגיור הוא לא התכוון לקיים מצוות והוא רימה את ביה"ד הוא גוי גמור! כדי לברר את הספק יש להפנותו לבי"ד מוסמך.
שאלה: דברים הנוהגים בסעודה: מה מברכים על "פת הבאה בכיסנין" הבאה בסוף הארוחה, ואם אוכלה באמצע הארוחה לתיאבון? האם מעדנים כגון מילקי ודני, נחשבים שבאים מחמת הסעודה או לא? ומה דין תה וקפה שבאים בתוך הארוחה?
תשובה: תה וקפה- הם חלק מהסעודה, ולכן אינו מברך עליהם. פת הבאה בכיסנין- אם זהו בצק של עוגת טורט או משהו ממולא או מתוק במיוחד, מברך על-זה בנפרד, שזה אינו טפל לפת. מעדנים- אינו מברך עליהם.
שאלה: כניסה לבית העלמין בחול המועד: חברי מתכנן נסיעה לארגנטינה שם לא היה במשך 18 שנה ושם קבורים הוריו. הוא מעוניין לבקר בבית העלמין, אך הנסיעה יוצאת בסוכות, השאלה היא האם ניתן במצב כזה למצוא היתר בכדי להיכנס לבית העלמין?
תשובה: בחול המועד אין הולכים לבתי עלמין, וזה מלבד הבעייתיות הגדולה שבעצם יציאתו מהארץ לצורך זה.
שאלה: הופרשה חלה כדין: בחלק מהמוצרים שיש לי במקפיא רשום "הופרשה חלה כדין", אז מה אני מברך על זה "המוציא" או "בורא מיני מזונות"?
תשובה: ברכת הנהנין אינה קשורה להפרשת חלה. מכל בצק שמכינים ממנו לחם או עוגות וכדומה שיש בו שיעור של חלה צריך להפריש חלה. ואילו סוג ברכת הנהנין תלוי בסוג המאפה: על פת רגילה מברכים "המוציא ואילו על פת הבאה בכיסנין מברכים "בורא מיני מזונות".
שאלה: להמשיך לצייר נשים?: אני מאוד אוהבת אמנות ובעיקר את תחום הציור. בתוך עולם היצירה הזה אני כל הזמן מחפשת את הדרך ליצור מתוך תורה, ומתוך קישור אל ה. זה קשה מאוד למצוא את הקשר בין האמנות לה (קשר פנימי ולא קשר חיצוני כמו לצייר חסידים ודברי תורה) בעיקר כי אין מי שיורה את הכיוון. ובכל זאת, אני מנסה כל הזמן להזהר ולחפש. הבעיה היא שאני רואה שהדבר היחיד שמעניין אותי לצייר זה נשים (צנועות כמובן, ובעיקר פנים). בהתחלה ניסיתי להתעניין בנושאים אחרים לציור (נוף, טבע דומם, מופשט, דיוקנאות של גברים או ילדים) אבל זה ממש לא מושך אותי ולא מעניין אותי, ובטח שלא נוגע במקום הפנימי, הרגיש שמתעורר בזמן יצירה. מצד אחד אני מרגישה שזה נגד עבודת ה לצייר נשים, כי זה לא צנוע להציג את זה בתערוכות וזה כאילו תחום שאין בו מקום שאפשר ל"ייהד", אבל מצד שני קשה לי להאמין שתהיה לי נטיית נפש שאין לה מקום בתורה, וזה ממש מתסכל אותי, מצד אחד לצייר ולהנות ולהודות לה על הכלי המדהים הזה שנתן בידי- ומצד שני, להרגיש שאני עושה נגד רצון ה (למרות שזה לא חטא הלכתי, אבל זו התחושה הכללית). האם יש דרך לעשות זאת בצורה נכונה, או שאני צריכה להלחם בעצמי ולזנוח את התחום הזה (כי לא נראה לי שאני אמשיך לצייר אם העיקר בשבילי לא יהיה)?
תשובה: את יכולה וכדאי שתמשיכי לצייר נשים צנועות. אולם להראות ציורים אלו רק לנשים. את יכולה להראות זאת גם לרב והוא יחליט האם ניתן להראות את ציורייך גם לגברים. עלי והצליחי.
שאלה: השלמת מניין על חשבון כוונה: אח שלי הולך למנין שחרית בבוקר, ובדרך הוא עובר ליד עוד בית כנסת שכבר הגיעו ל"ברכו" אבל יש להם רק 9 אנשים והם צריכים אותו לעשירי, ואם הוא יכנס למנין הזה אז הוא צריך להשלים תפילת שחרית במהירות ולא תהיה לו כוונה טובה בכלל. האם הוא צריך לעזור להם להשלים מנין, או ללכת למנין שתכנן ללכת אליו ולהתפלל בכוונה?
תשובה: אם זה משהו חד פעמי, שיכנס וישלים להם מנין, אבל באופן קבוע הוא אינו חייב לוותר על איכות התפילה שלו למענם.
שאלה: "אבות אכלו בסר": על איזו תקופה מדבר הפסוק "אבות אכלו בסר ושיני בנים תקהינה", האם הוא מדבר על זמן הגאולה, האם בימינו בנים נענשים בעוון אבותיהם, האם מדובר בשינוי שיטת הגמול בתורה, האין הנבואה בירמיהו נוגדת את עקרונות הבחירה החופשית, העולם הבא ובכלל כל סדר העולם, כאשר כולם ייולדו עם יראת ה בלבם?
תשובה: אחד ממידותיו של הקב"ה הוא "פקד עון אבות על בנים" (שמות פרק לד פסוק ז) ומסביר רש"י שהבנים נענשים בעוון אבותיהם אם הם ממשיכים את מעשיהם ולא חוזרים בתשובה. ובירמיה מבטיח הקב"ה שלעתיד לבוא ימעטו החוטאים ובניהם לא ימשיכו בדרכם הרעה ולכן לא יאמר עוד שהבנים נענשים בגלל אביהם. (רד"ק ירמיה לא כח). אין כאן שינוי בהנהגת ה' ולא שלילת הבחירה החופשית. יש כאן שינוי בהתנהגות האדם לטובה ובעקבות כך לא יהיו נענשים.
שאלה: ציצית דווקא על צד מסוים?: מכיוון שבטלית קטן יש את הסימון הלבן בקצה הכנפות, האם יש חיוב לשים אותה דווקא על הצד הזה?
תשובה: לא. אין זה משנה על איזה צד. הרב שלמה רקובסקי.
שאלה: רחיצת פנים בערב שבת: ראיתי בספרים שיש עניין לרחוץ בחמין בע"ש את הפנים ידיים ורגליים, השאלה היא מתי עדיף לעשות זאת לפני או אחרי הטבילה, כי הרי בכל מקרה אני מתרחץ לפני הטבילה אבל אז זה כל הגוף ואחרי הטבילה יש עניין לא להתרחץ, אז מה עדיף לעשות?
תשובה: לפי דעת רבינו האר"י בשער הכוונות הסדר הוא כך, קודם הרחיצה יש לרחוץ את הפנים ואח"כ את הידים ואח"כ את הרגלים, ו ר הזה דוקא. ואח"כ תוכל להתרחץ בכל הגוף, וכמובן לטבול אח"כ.
שאלה: קימה לאחר חצות: ב"בן איש חי" שנה ראשונה בפרשת תולדות בסעיף י"ג משמע בתחילת הסעיף שאדם שהלך לישון אחרי חצות לילה כשקם נוטל ידיו אבל בלי ברכה, ובהמשך הסעיף במסקנה משמע שעם ברכה. מה לנהוג?
תשובה: מה שנאמר בתחילת הסעיף הוא עפ"י דעת הרש"ש שאם בחצות לילה בירך ברכות השחר אז הטומאה לא נאחזת בו ואפילו אם ישן לא יטול ידיו בלי ברכה. ובחצי השני מדובר שאם היה ער בחצות ולא בירך ברכות השחר ואח"כ ישן צריך ליטול
שאלה: כוונה בטבילה במקווה חם: כשטובלים במקווה חם האם יש בעיה לכוון, שמעתי שיש דעה שמקווה חם יש לו דין של בית מרחץ ואז אסור לכוון. מה עושים?
תשובה: הבעיה במקוה חם כיוון שהמים חמים גורמים לזיעה ומצטבר שם לכלוך וזוהמה. אבל אם רואים שהמים צלולים ונקיים אין לחשוש למה שרואים בעין שהוא נקי. ובכל אופן יש להזהר שמקום הערוה יהיה מכוסה ותהיה מחיצה בין הלב ובין הערוה, ע"י שיהיה מחבק את ידיו מתחת לליבו שתהיה הפסקה בין הלב והערוה.
שאלה: גדר "מחמת הסעודה": למה ברכת "המוציא" פוטרת דברים הבאים מחמת סעודה, הרי עיקר וטפל זה לא, שכן הקשו שם כל הראשונים על שיטת רש"י שסובר שמדובר בדיני עיקר וטפל, אז אם אין לנו עיקר וטפל, מה הסיבה לדין זה? אני פשוט רוצה להבין את הגדר המדויק של הדבר.
תשובה: "ערוך-השולחן" מסביר שאין זה מדין עיקר וטפל, אלא זהו גדר חדש של חשיבות הלחם, שהכל טפל אליו.
שאלה: שכר עניית אמן: מדוע שכרו של העונה אמן על ברכה, יותר גדול משכרו של המברך?
תשובה: ישנם הסברים בחוכמת הנסתר לכך, והסבר יחסית יותר מובן לכך מצוי בדברי המהר"ל, ספר נתיבות עולם א, נתיב העבודה, פרק יא, ששם כותב שאמונה בקדוש ברוך הוא שעושה הדברים, מצד האמונה וההכרה בו שרק הוא מסוגל לעשות דבר כזה, שזו משמעות אמירת האמן, גדולה יותר, מאשר האמירה שהקדוש ברוך הוא עושה משהו המצוייה כי זה דומה יותר לבעל מקצוע העושה דבר מסוים, אף שיש בזה חשיבות, עדיין אנו לא רואים אותו כיצא מגדר פועל, אך הביטוי במילה אמן המבטא האמונה הרבה בו, עמוק הרבה יותר. הרב אברהם פרל.
שאלה: ברכת גלידה שנמסה: הרב ענה שאם אני אוכל מאכל והוא לא צריך להפעיל את הלעיסה נחשב נוזל על כל המשתמע מכך. כמו כן, הרב ענה בזמנו שעל כל מנה אחרונה כגון גלידה יש לברך ברכה ראשונה. בשבת האחרונה התארחתי אצל חבר, והביאו כקינוח גלידה, שנמסה שלא צריך ללעוס הנחשבת משקה, האם הייתי צריך לברך, והרי כל המשקין נפטרין בברכת "המוציא"?
תשובה: דבריך אינם מדויקים, שכן מאכל שאיני צריך ללעוס אותו נחשב לנוזל לענין הזמן שבו מתחייבים אחרונה, שהוא כדי שתיית רביעית. ולשאלתך, על גלידה צריך לברך בכל מקרה, מכיוון שאינה באה לשביעה וללפת את הפת, אלא באה רק כקינוח בפני עצמו להשאיר טעם טוב בפה.
שאלה: ברך על תפילין פסולות: אדם שבא לתקוע בשופר, ולאחר שברך את הברכה גילה שהשופר פסול, הדין הוא שימצא שופר אחר ויברך מחדש, אבל אדם שברך על הנחת תפילין או על ספר תורה ומגלה שזה פסול, אינו צריך לברך שוב, מדוע?
תשובה: אדם שהניח תפילין פסולות צריך להניח תפילין אחרות, שהם כשרות, אם מצאו באמצע קריאת התורה שהספר פסול סומכים בדיעבד על השיטות שמותר לקרוא בספר פסול ולכן אין צריך לקרוא שוב את מה שקראו כבר בספר הפסול.
שאלה: הסכם עם אח לגבי תמיכה באמא: מדי חודש אני מעביר לאימי (בת 85) סכום כסף מסויים למחייתה. יש לי אח אחד וסיכמנו בעל פה לפני כ-10 שנים, שאת חלקו ישלם לאחר ה-120 של האמא, ולאחר מכירת דירתה. לא פירטנו איך לשער את הסכומים ההיסטוריים (מדד, דולר ו או ריבית). אני הייתי רוצה לערוך איתו הסכם בכתב ולא להכשל באיסור ריבית. אני בן 62, מעמד כלכלי בינוני, אני משתדל לחסוך באופן קבוע בקופות תגמולים (מדד ריבית של כ-4 לשנה). אני מניח שאילולא העברתי כספים לאמא, הייתי מעביר רוב הכסף לחיסכון כמו קופת תגמולים, ולכן לדעתי יש לשער לפי ההפסד שנגרם לי. מה דעת ההלכה?
תשובה: לפי דבריך יוצא שאתה בעצם נותן לאחיך הלוואה כל חודש, שתוחזר לאחר פטירת אמכם בגיל 120. אתה רוצה שהוא יחזיר לך את הכסף בעתיד בתוספת סכום של מה שהיית מרוויח אלמלא נתת לו. נראה שיש כאן בעיה של ריבית, ולא נראה לי שיש לזה פתרון, מלבד השבת סכום הכסף כמו שהוא, ללא תוספות.
שאלה: יין לקידוש לשבת בין גויים: אני חי בחו"ל אבל רוצה לעשות קידוש לשבת. אין לידי קהילה יהודית ולכן אין לי אפשרות לרכוש יין כשר. האם אפשר לקדש עם כל יין, או שיש ברכה שמכשירה את היין, ומה אעשה אם אינני מוצא יין כשר?
תשובה: אפשר לקדש גם על לחם. אתה יכול גם לקנות ענבים טריים ולסוחטם.או לקנות צימוקים ולהשרותם במים שלושה-ארבעה ימים היחס ביו הצימוקים למים צריך להיות לפחות 1:6 אך מכיון שיש רווחים בין הצימוקים מומלץ למלא בכלי שליש צימוקים ושני שליש מים.
שאלה: יד ביד לאחר החופה: לשאלה שנשאלה "האם מותר ללכת יד ביד עם הכלה עד חדר יחוד", ענה הרב: "כך המנהג בירושלים". האם מותר לנהוג כך רק בירושלים או שאפשר גם בשאר המקומות?
תשובה: כן בהחלט מותר לנהוג כך בכל מקום. האם אפשר לתת ידיים גם אחרי חדר הייחוד
שאלה: זמן בין אירוסין לחתונה: אחותי מתארסת בעוד מספר ימים, והיא בקשה ממני לשאול מהו פרק הזמן המקיסמלי האפשרי לפי ההלכה מיום האירוסין ועד לתאריך החתונה, שכן עליה לקבוע בימים הקרובים תאריך לחתונה והיא מעוניינת בפרק זמן ארוך ככל שניתן. אבקש לדעת את מקורות ההלכה הנוגעים לפרק הזמן המקסימלי הזה?
תשובה: אין בזה כללים מפורשים בהלכה, רק נראה לדעתי שיש להקדים את החתונה ככל שניתן כדי שלא להכשל באיסורים.
שאלה: הלשנה על שכן למשטרה: שכני הגר מול ביתי, עוסק לאחרונה במכירת סולר בחצרביתו. מכירת הסולר מלווה ברעש והמולה הנמשך כל שעות היום. מקור הרעש בכלי הרכב הנכנסים ויוצאים לחצר ביתו של שכני. פניתי לשכני והסברתי לו כי מכירת סולר בחצר ביתו גורמת להפרעה חמורה. הוא השיב כי בחצר ביתו הוא יכול לעשות מה שהוא רוצה. האם מותר לי להלשין למשטרה על עסק בלתי מורשה המתנהל מול ביתי ומפריע את מנוחתי?
תשובה: מותר לך להלשין עליו מצד עצם זה שהעסק אינו חוקי.
שאלה: תפילה כחנופה?: האם תפילה היא חנופה?
תשובה: תפילה בעיקרה היא בקשה מהקדוש ברוך הוא שיעזור לנו, וזה ודאי לא נקודה של חנופה, גם מה שמקדימים שבח לבקשה, זה רק בשביל להזכיר לנו לפני מי אנחנו באים להתפלל, גודלו של הקדוש ברוך הוא. ולא בשביל להחניף לו, ואסור להרבות בשבחים יותר ממה שתיקנו. ומבוארים הדברים בספר בית אלקים - שער התפילה - פרק שני: "וענין הקדמת השבח נראה בתחלת המחשבה דבר בלתי הגון בשאלת צרכיו, כ"א אדם אחד ישבח את חבירו, ואח"כ ישאל ממנו אי זה דבר, נראה שסיפור שבחו היה לסבה שישלים שאלתו, אבל בהסתכלות ועומק המחשבה, יראה השבח דבר הכרחי לקבלת התפלה, והוא כי שבח ושלמות האנשים אינו דבר שלם בתכלית ולא קיים, לסבת מאורעות האדם וגלגולי העולם, ולכן אי אפשר שישבח האדם את חבירו וישאל ממנו כ"א בתוספת שבח ויתר שאת מה שאין בו והוא אומרו בשפת חלקות להפקת רצונו ממנו, אמנם בענין התפלה לאל ית' צריך שידע האדם ויכיר קודם תפלתו לאלהיו, כי אין מי שיכול לתת את שאלתו ולעשות את בקשתו, אלא הוא ית', כי הוא ברא את העולם, ולו נתכנו עלילות, ולזה צריך להקדים ולסדר שבחו של מקום, לומר שהוא יודע ומכיר כי מצד שבחו וגדולתו שהוא מקומו של עולם ואין העולם מקומו, הוא ראוי שיתפללו אליו, כי הוא מוריש ומעשיר משפיל אף מרומם, ואומר ועושה גוזר ומקיים, ואין מי יאמר לו מה תעשה, ולכן שואל ממנו שאלותיו ומשליך עליו יהבו והוא יכלכלהו:" הרב אברהם פרל
שאלה: התלבטות בקשר להחלפת עבודה: אני אב ל 4 ילדים לפרנסתי עובד בבזק בין לאומי כאיש שרות לקוחות במוקד מזה 3 וחצי שנים. לאחר בקשות חוזרות ונשנות להעלאה במשכורת נענתי בשלילה, לאחרונה הציעו לי עבודה חדשה בחברת הייטק קטנה ומציעים לי שם על ההתחלה כ 1000 ש ח ברוטו יותר ממה שאני משתכר כיום, עם אותם שעות עבודה פחות או יותר, כך שזה לא יבוא על חשבון לימוד התורה שלי. אני מתלבט נורא אבל אני מאוד צריך תוספת בפרנסה מה הרב אומר?
תשובה: אם עבודתך כעת קבועה ובמקום החדש הקביעות לא בטוחה, צריך לשקול את הסיכון הזה ואם אינך חושש מפניו תעשה את השינוי, אני משאיר את השיקול לך ומברך אותך שתחליט נכון. וד' יהיה בעזרך.
שאלה: הכנה משבת לשבת וסינון בקנקן: א. מה המקור של האיסור להכין משבת לשבת? ב. האם מותר להשתמש בקנקן של שתיה שיש למעלה כעין מחסום שלא יצא הקרח או עלי נענע וכדומה, האם יש לחשוש לדין בורר, או ש"אין בורר בלח וגם את הצרעה ישלח"?
תשובה: א. לא מצאנו שיש איסור הכנה משבת לשבת. (אולי רק מצד טירחה שלא צורך השבת יהיה אסור). איסור הכנה הוא משבת לחול או משבת ליום טוב הסמוך. המקור לכך הוא בפסוק "והיה ביום הששי והכינו את אשר יביאו". ב. יש פוסקים שמקילים בזה והמקל יש לו על מי לסמוך. הרב שלמה רקובסקי
שאלה: נטילת ידיים לכהנים עמי ארצות: לפי ההלכה יש בעיה בכך שלוי תלמיד חכם יטול ידיים לכהן עם הארץ. אני לומד תורה באופן קבוע (גמרא, משנה, הלכה, תורה). האם עלי ליטול ידיים לכהנים שהם בעלי בתים שבקושי לומדים תורה, אם בכלל?
תשובה: בזמננו נהגו תלמידי חכמים ליטול ידיהם של כהנים עמי ארצות, ואין מקפידים בכבודם על כך.
שאלה: יחסו של הרב גורן לבית המשפט: ידועים דברי הגר"ש גורן זצ"ל שפורסמו ב"הצופה" באדר תש"ח ולאחר מכן בספרו של הגרא"י הרצוג זצ"ל "תחוקה לישראל על פי התורה", לפיהם בית המשפט בישראל יכול לדון גם על פי חוקים שלא מן התורה וכמו כן להעמיד שופטים הדיוטות ופסולי עדות ואפילו שאינם מעם ישראל, היות ועם ישראל מקבל את החוקים והדיינים עליהם בדומה לערכאות שבסוריא. דברים אלו נכתבו לפני קום המדינה, אשמח לדעת מה היה יחסו של הגר"ש גורן לבית המשפט שבישראל לאחר קום המדינה ואם היה שינוי מהן הסיבות לשינוי, אודה מאוד לרב אם הרב יפנה אותי למקורות כתובים של הגר"ש לגבי נושא זה גם לאחר קום המדינה?
תשובה: לא שמעתי ממנו על היחס העקרוני לבית המשפט, אבל כמדומה לי שדעתו לא היתה שונה משאר הרבנים שרואים בבית המשפט ערכאות של גויים וחילול ה' גדול. אין זה סותר את האפשרות לקבוע חוקים לפי הצורך. אזכיר דבר ששמעתי ממנו. בעת שהוגשה עתירה לבג"ץ על גירוש ערבים מסיתים (כמדומה לי שדובר על גירוש ארבע מאות מחבלים ללבנון), אמר לי שכל עוד שמגר הנשיא, אין לדאוג, מפני שבטחון ישראל חשוב בעיניו. אבל בעוד זמן קצר יתמנה ברק, ועל מה שיהיה בתקופתו הוא מודאג מאוד.
שאלה: כשרות מקל בלנדר במטבח: מקל בלנדר (גוף פלסטיק עם ראש מחודד מנרוסטה) אשר משמש אותנו בד"כ למאכלי פרווה, הוכנס למרק חלבי חם ובחש אותו. האם ניתן להשתמש בו להכנת מאכלים פרווה שוב, מה צריך לעשות?
תשובה: אפשר להתשמש בו שוב לפרווה וכדו' ע"י הגעלה, כלומר תרתיח מים בכלי גדול ולאחר שירתחו המים תכניס את המקל הזה במים החמים, ועל ידי זה הוכשר המקל.
שאלה: כשרות ברוקולי במקסיקו: תמיד שמעתי שיש בעיה עם כשרות של הברוקולי והכרובית שיש בהם תולעים. בשבוע שעבר נסעתי למקסיקו ובדקתי שלושה מפעלים של ברוקולי וכרובית, ולא נמצא שום תולעת או חרק כי הם משתמשים ב-25 חומרים כימקליים לריסוס, והברוקלי עובר שטיפה והדחה שלוש פעמים, ועובר ההרתחה ובישול ויוצא להקפאה. האם זה מספיק כדי שיהיה כשר?
תשובה: על פניו נראה שזה ר, אולם יש לשאול משגיח כשרות מוסמך הנמצא במפעל ורואה את התהליכים שהזכרת.
שאלה: ספסלי בית הכנסת כמחיצה?: ישנה הלכה שאסור לעבור בארבע אמות של העומד בתפילת שמונה עשרה, וכאשר ישנה מחיצה של עשרה טפחים ניתן לעבור. האם ספסלי בית הכנסת וסטנדרים הקבועים יכולים לשמש כמחיצה?
תשובה: הם אינם נחשבים כמחיצה לענין זה.
שאלה: "שלא עשנו" בעלינו לשבח: בעלינו לשבח אנו מודים לקב"ה שלא עשנו כגויים שהם משתחווים להבל וריק (ע"ז). הרי גוי באידיאל אמור לקיים את שבע מצוות בני נוח שאחת מהם זה אמונה באלוקים ולא לעבוד ע"ז אז מהו השבח שלא עשנו כגויים שעובדים ע"ז, הרי גוי יכול להיות צדיק ולא לעבוד ע"ז וכך הוא גם מחוייב לעשות?
תשובה: אמנם גוי המקיים שבע מצוות בני נח אסור בעבודה זרה, אולם בתפילה אנו משתבחים במצב הנתון ולפיו רוב הגויים אינם מקיימים מצוות אלו, ובכך אנו משתבחים על פניהם. ר' ידידיה הכהן.